**Ulciorul din umbra nucului**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La capătul viei din deal,

M-așteaptă, la umbră de nuc,

Ulciorul c-o apă cristal

Pe care de toartă-l apuc

Strâng buzele-n țâța de lut

Și sorb însetat, cu nesaț,

Nectarul cu iz de trecut;

Îl simt cum îmi prinde în laț

Atâtea din câte vuiesc,

Le scoate din minte, dispar,

Mă-ncântă doar clipa … Trăiesc

Și vreau să-mi rămână, măcar

În restul din viața ce-a fost

Departe de cerul senin,

De umbra de nuc și de-un rost

La care, de-acum, să mă-nchin.